Onko avioero sopuisa vai joudutaanko tappeluun siitä, kuka saa pitää sohvan?

Britannian pääministeri Theresa May allekirjoitti virallisen eroilmoituksen myöhään tiistai-iltana. DOWNING STREET 10 HANDOUT

Britannian EU-suurlähettiläs Tim Barrow luovutti erokirjeen Eurooppaneuvoston puheenjohtajalle Donald Tuskille tänään klo 14.30 Suomen aikaa.

Siitä kello lähti juoksemaan. Kahden vuoden aikana pitäisi sopia siitä, mikä on Britannian asema jatkossa.

Se voi olla suhteellisen helppoa. Vaikeampaa on sopia siitä, miten vanhat pöytähopeat jaetaan. Pitääkö Britannian maksaa esimerkiksi 60 miljardin euron erorahat, niin kuin joissain arvioissa on esitetty.

Britannia ei pääse eroon maksuista

Joka tapauksessa Britannia on sitoutunut vuosia kestäviin EU-ohjelmiin ja nämä sitoumukset eivät katkea eroon unionista.

Summa koostuu Britannian velvoitteista EU:n investointiohjelmiin ja rakennerahastoihin sekä EU-virkamiesten eläkemaksuista.

EU:n pääneuvottelija Michel Barnier korosti viime viikolla, että lähtömaksu ei ole rangaistus, vaan kyse on tilien tasaamisesta.

Rahakysymys on hyvin herkkä, koska Mayn voi olla vaikea selittää isoa laskua briteille. EU-eroahan kaupattiin äänestäjille juuri sillä, että Britannia pääsisi eroon maksuistaan.

Erokirje luovutettiin Eurooppaneuvoston puheenjohtajalle Donald Tuskille keskiviikkona klo 14.30. EPA

Ero rakentavassa hengessä

Saatuaan erokirjeen jäljelle jääneet 27 EU-maata tulevat sisäpiiristä saatujen ennakkotietojen mukaan kertomaan Britannialle neljä asiaa.

1. Olemme pahoillamme siitä, että lähdette. Mutta olemme valmiita neuvottelemaan ammattimaiseen tyyliin.

2. Selvyyden vuoksi Britannialle kerrotaan myös, että seuraavaksi 27 jäljelle jääneen maan pääkaupungeista annetaan poliittiset suuntaviivat neuvotteluille. Varsinaisia neuvotteluita käy näiden suunnitelmien mukaan jäsenmaiden puolesta EU-komissio seuraavan kahden vuoden aikana.

3. Tämä on vaikea osa: EU tulee toimimaan yhtenäisesti. Viesti Britannialle on, että ei kannata edes yrittää sooloilla joidenkin maiden kanssa. Hajota ja hallitse -politiikka ei tule onnistumaan.

EU tulee huolehtimaan kaikkien kansalaistensa oikeuksista, olivat he sitten espanjalaisia, suomalaisia tai puolalaisia. Brittien ei kannata juosta ympäri EU-pääkaupunkeja ja tarjota houkuttelevia sopimuksia yksittäisille maille.

Tämä on yhtä paljon muistutus jäljelle jääville EU-maille: yhteisestä rintamasta ei saa livetä, vaikka kanaalin takaa laulettaisiin millaisia tahansa seireenilauluja.

4. Viimeisenä tulee lupaus olla rakentava. Se on tapa sanoa, että meillä oli kivaa, niin kauan kuin sitä kesti. Yritetään saada aikaan sopimus, joka on kummallekin osapuolelle hyvä ja hyödyllinen.

Näin asiat etenevät

29.3. Britannia ojentaa erokirjeensä ja näin käynnistyy Lissabonin sopimuksen artikla 50. Kahden vuoden määräaika alkaa juosta.

29.4. Jäljelle jääneiden EU-maiden johtajien huippukokous. Siellä sovitaan millainen neuvottelumandaatti Euroopan komissiolle annetaan.

Touko- kesäkuu. Neuvottelut alkavat.

Lokakuu 2018. Tavoitteena on, että neuvottelut on saatu päätökseen.

Lokakuu 2018 - maaliskuu 2019. Britannian parlamentin molemmat kamarit äänestävät mahdollisesta neuvottelutuloksesta. Samoin siitä äänestää Euroopan parlamentti.

Maaliskuu 2019. Britannia vetäytyy Euroopan unionista.

Jos neuvottelutulosta ei ole saatu määräaikaan mennessä, aikaa voidaan jatkaa. Mutta se edellyttäisi kaikkien EU-maiden hyväksyntää ja sitä pidetään epätodennäköisenä.